ROZHODNUTIE KOMISIE
z 29. apríla 2008,
ktorým sa členským štátom umožňuje predĺžiť dočasné povolenia udelené pre nové účinné látky cyflufenamid, FEN 560 a flonikamid
[oznámené pod číslom K(2008) 1644]
(Text s významom pre EHP)
(2008/353/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 8 ods. 1 štvrtý pododsek ,
keďže:
(1)
V súlade s článkom 6 ods. 2 smernice 91/414/EHS bola v januári 2003 Spojenému kráľovstvu doručená žiadosť od spoločnosti Nippon Soda Co. Ltd. o zaradenie účinnej látky cyflufenamid do prílohy I k smernici 91/414/EHS. V rozhodnutí Komisie 2003/636/ES (2) sa potvrdilo, že dokumentácia je úplná a možno skonštatovať, že v zásade spĺňa požiadavky na údaje a informácie stanovené v prílohách II a III k uvedenej smernici.
(2)
V júni 2003 bola Francúzsku doručená žiadosť od Société occitane de fabrications et de technologies v súvislosti s látkou FEN 560. V rozhodnutí Komisie 2004/131/ES (3) sa potvrdilo, že dokumentácia je úplná a možno skonštatovať, že v zásade spĺňa požiadavky na údaje a informácie stanovené v prílohách II a III k uvedenej smernici.
(3)
V decembri 2003 bola Francúzsku doručená žiadosť od spoločnosti Enhold B.V. v súvislosti s flonikamidom (predchádzajúci názov: IKI-220). V rozhodnutí Komisie 2004/686/ES (4) sa potvrdilo, že dokumentácia je úplná a možno skonštatovať, že v zásade spĺňa požiadavky na údaje a informácie stanovené v prílohách II a III k uvedenej smernici.
(4)
Potvrdenie úplnosti dokumentácie bolo potrebné, aby bolo možné pristúpiť k jej podrobnému preskúmaniu a aby v súvislosti s prípravkami na ochranu rastlín s obsahom príslušných účinných látok mohli členské štáty pri splnení podmienok ustanovených v článku 8 ods. 1 smernice 91/414/EHS, a najmä podmienky týkajúcej sa vykonania podrobného preskúmania účinnej látky a prípravku na ochranu rastlín vzhľadom na požiadavky ustanovené v tejto smernici, udeliť dočasné povolenia na obdobia do troch rokov.
(5)
Účinky týchto účinných látok na zdravie ľudí a na životné prostredie sa posúdili v súlade s ustanoveniami článku 6 ods. 2 a 4 smernice 91/414/EHS pri spôsoboch požitia, ktoré navrhli žiadatelia. Spravodajské členské štáty predložili Komisii návrhy hodnotiacich správ 30. januára 2006 (cyflufenamid), 18. februára 2005 (FEN 560) a 24. mája 2005 (flonikamid).
(6)
Po predložení návrhov hodnotiacich správ spravodajskými členskými štátmi Komisia uznala za potrebné požiadať žiadateľov o ďalšie informácie a spravodajské členské štáty o preskúmanie týchto informácií a predloženie ich hodnotenia. Preskúmanie dokumentácie preto naďalej prebieha a nebude možné hodnotenie ukončiť v rámci lehoty stanovenej v smernici 91/414/EHS.
(7)
Keďže sa hodnotením doteraz nezistili žiadne dôvody na bezprostredné znepokojenie, v súlade s ustanoveniami článku 8 smernice 91/414/EHS by sa členským štátom malo umožniť predĺženie dočasných povolení udelených pre prípravky na ochranu rastlín s obsahom príslušných účinných látok o 24 mesiacov s cieľom umožniť pokračovanie preskúmavania dokumentácie. Ukončenie hodnotenia a rozhodovacieho procesu v súvislosti s možným zaradením cyflufenamidu, FEN 560 a flonikamidu do prílohy I sa predpokladá v období 24 mesiacov.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Členské štáty môžu predĺžiť dočasné povolenia pre prípravky na ochranu rastlín obsahujúce cyflufenamid, FEN 560 alebo flonikamid o obdobie nepresahujúce 24 mesiacov od dátumu prijatia tohto rozhodnutia.
Článok 2
Toto rozhodnutie je určené členským štátom.
V Bruseli 29. apríla 2008